Broj: 711-I-1509-P-342-19/20-06-12

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Rikarda Novaka, gradonačelnika Grada Hvara,** na 96. sjednici održanoj 27. kolovoza 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Rikarda Novaka, gradonačelnika Grada Hvara, neće se pokrenuti, s obzirom da iz prikupljenih podataka i dokumentacije povodom zaprimljene prijave u kojoj se navode okolnosti vezane uz davanje suglasnosti brodaru MB Kapetan Luka -vl. ……….. za održavanje sezonske linije, ne proizlaze okolnosti koje upućuju na moguću povredu odredbi ZSSI-a počinjenu od strane navedenog dužnosnika.**

Obrazloženje

Povjerenstvo je 14. ožujka 2019. zaprimilo neanonimnu prijavu mogućeg sukoba interesa podnesenu protiv dužnosnika Rikarda Novaka, gradonačelnika Grada Hvara, koja je zaprimljena u knjizi ulazne pošte Povjerenstva pod brojem: 711-U-3956-P-342/19-01-5, povodom koje se vodi predmet broj P-34219.

U prijavi se u bitnom spominju navodi u vezi gradonačelnika grada Hvara, Rikarda Novaka, za moguću povredu članka 2. i članka 5. ZSSI-a, jer tvrtka u njegovom vlasništvu, Cosimo, navodno posluje s brodarom Kapetan Luka (www. krilo. hr), koji u sezoni povezuje grad Hvar sa Splitom. Osim te sezonske linije Split-Hvar, tu su još i linija Split, Milna, Hvar, Korčula, Mljet, Dubrovnik, te cjelogodišnja državna linija Split- Hvar, Korčula. U prijavi se navodi da je gradonačelnik u sukobu interesa jer njegova tvrtka prodaje putne karte za navedene katamarane za povezivanje grada Hvara, i ima financijsku korist od toga, koja je prihod njegove tvrtke, navodi prijavitelj.

Nadalje, prijavitelj smatra da je dužnosnik u sukobu interesa i zbog toga što on kao gradonačelnik sudjeluje u usuglašavanju i daje suglasnost na red plovidbe brodarima koji povezuju grad Hvar, a tu je osim državnog brodara Jadrolinije i brodar Kapetan Luka, koji posluje s gradonačelnikovom tvrtkom. Prijavitelj ističe članak 52. Zakona o prijevozu u linijskom i povremenom obalnom pomorskom prometu koji propisuje da na prijedloge redova plovidbe brodara na državnim linijama prethodnu suglasnost daje izvršno tijelo jedinica lokalne samouprave i nadležna lučka kapetanije i lučka uprava. Agencija daje naknadnu suglasnost na redove plovidbe nakon što pribavi prethodne suglasnosti prema stavku 1. tog članka.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Rikardo Novak od 8. lipnja 2017. obnaša dužnost gradonačelnika Grada Hvara. Stoga je Rikardo Novak na temelju obnašanja dužnosti gradonačelnika Grada Hvara obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060221056, OIB: 27735395987, upisano trgovačko društvo Agencija za obalni linijski pomorski promet, sa sjedištem u Splitu, Antofagaste 6.

Uvidom u internetske stranice Agencije utvrđeno je da je Agencija za obalni linijski pomorski promet samostalna pravna osoba, osnovana 1. listopada 2006. godine temeljem Zakona o prijevozu u linijskom i povremenom obalnom pomorskom prometu („Narodne novine“ broj 33/06, 38/09, 87/09, 18/11, 80/13, 56/16, 121/19, dalje u tekstu: ZPLPOPP).

Radom Agencije upravlja Upravno vijeće koje, sukladno odredbama ZPLPOPP-a, čine predsjednik i četiri člana koje na prijedlog ministra mora, prometa i infrastrukture imenuje i razrješava Vlada Republike Hrvatske. Mandat predsjednika i članova Upravnog vijeća je četiri godine. U novom sazivu Upravnog vijeća Agencije su: predsjednik ……………………. (Ministarstvo mora, prometa i infrastrukture), zamjenica predsjednika …………………… (Ministarstvo mora, prometa i infrastrukture), …………….. (Ministarstvo mora, prometa i infrastrukture), …………… (Ministarstvo financija) i ……………. (Ministarstvo regionalnog razvoja i fondova Europske unije).

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Grad Hvar se na zahtjev Povjerenstva očitovao dopisom KLASA: 020-01/20-01/04, URBROJ: 2128/01-01/1-20-01 od 3. veljače 2020., navodeći da Grad Hvar za vrijeme obnašanja mandata Rikarda Novaka od 8. lipnja 2017. godine nije stupao u poslovni odnos s poslovnim subjektom MB Kapetan Luka - …………., trgovac pojedinac, ugostiteljstvo i turizam, OIB: 90269902305. Nadalje je naveo da suglasnost na red plovidbe daje Agencija za obalni i linijski promet temeljem Zakona o prijevozu u linijskom i povremenom obalnom pomorskom prometu.

Na zahtjev Povjerenstva, Agencija za obalni linijski pomorski promet (dalje u tekstu: Agencija) očitovala se dopisom od 2. ožujka 2020., u kojem navodi da je za održavanje sezonskih linija u sezoni 2017. godine brodaru MB Kapetan Luka - ………….., trgovac pojedinac, ugostiteljstvo i turizam (sada: Kapetan Luka - Krilo, vl. Ivan Tomić, OIB: 90269902305, dala suglasnost za održavanje jedne linije.

Upravno vijeće Agencije je na svojoj 4. sjednici održanoj 14. ožujka 2017. godine donijelo Odluku (URBROJ: 531-4-5/17, u privitku) kojom se brodaru MB Kapetan Luka - …………….. daje prethodna suglasnost za održavanje sezonske linije, odnosno obavljanje javnog prijevoza bez obveze javne usluge za liniju Split - Milna - Hvar - Korčula - Pomena (Mljet) - Dubrovnik i obratno, i to za razdoblje od 24. travnja do 28. listopada 2017. godine. Linija je povezivala mjesta Split, Milnu, Hvar, Korčulu, Pomenu i Dubrovnik.

Također, na istoj sjednici 14. ožujka 2017. godine Upravno vijeće Agencije donijelo je i Odluku (URBROJ: 531-4-7/17, u privitku) kojom se brodaru Jadrolinija daje prethodna suglasnost za održavanje dvije sezonske linije, odnosno obavljanje javnog prijevoza bez obveze javne usluge za linije Dubrovnik - Korčula - Hvar - Bol - Split (za razdoblje od 9. lipnja do 18. rujna 2017. godine) i Split - Hvar - Korčula (za razdoblje od 2. lipnja do 1. listopada 2017. godine).

Agencija već godinama kontinuirano izdaje suglasnosti za održavanje niza linija bez obveze javne usluge ('sezonskih linija'). Agencija na službenim stranicama objavljuje i promet putnika na linijama bez obveze javne usluge, te se iz objavljenih dokumenata može vidjeti daje za ticanje Hvara u 2018. i 2019. godini odobravano više linija koje su održavali različiti brodari.

Agencija je 29. kolovoza 2018. godine putem svoje službene stranice uputila poziv brodarima zainteresiranima za održavanje linija bez obveze javne usluge, u sklopu kojeg je objavljen i Postupak izdavanja suglasnosti za linije bez obveze javne usluge.

Iz predmetnog postupka je razvidno da brodar svoj zahtjev podnosi Agenciji, te da Agencija izdaje suglasnost za održavanje linije, navodi se u dopisu.

S obzirom da je došlo do izmjene propisa, Agencija je na svojim službenim stranicama upravo objavila ažurirani Postupak izdavanja suglasnosti za linije bez obveze javne usluge. Izmjene se odnose na potrebnu dokumentaciju, ali brodar se i dalje obraća Agenciji sa zahtjevom za suglasnošću, te je Agencija i dalje ta koja suglasnost daje. Ažurirani Postupak izdavanja suglasnosti za linije bez obveze javne usluge dostavila je u privitku dopisa.

Slijedom navedenog, Povjerenstvo povodom zaprimljene prijave, odnosno iz prikupljene dokumentacije, nije utvrdilo da je dužnosnik bio involviran u davanje suglasnosti brodaru MB Kapetan Luka -vl. ……………….. za održavanje sezonske linije. Također, budući da nije utvrđeno da je dužnosnik Rikardo Novak na bilo koji način uključen u poslovanje Agencije, te se ne nalazi u upravljačkom tijelu Agencije, Povjerenstvo nije steklo saznanja iz kojih bi proizlazilo da je u postupanju dužnosnika Rikarda Novaka došlo do moguće povrede odredbi ZSSI-a te je donesena je odluka kao što je navedeno u izreci ovog akta.

U odnosu na navode iz prijave u kojima se upućuje na navodni poslovni odnos između trgovačkog društva u vlasništvu dužnosnika, u konkretnom slučaju ne primjenjuje se odredba članka 17. st.1. ZSSI-a, budući da se zabrana stupanja u poslovni odnos s tijelom javne vlasti odnosi samo na ono tijelo u kojem dužnosnik/ca obnaša dužnost.

Slijedom svega navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Rikardo Novak, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana